HR Službeni list Europske unije C 143/23

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 143/14)

Ova je objava temelj za podnošenje prigovora u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ” (GALANO METAGGITSIOU CHALKIDIKIS)

EZ br.: EL-PDO-0005-01027-07.08.2012

ZOZP ( ) ZOI ( X )

1. Naziv

„Γαλανό Μεταγγιτσίου Χαλκιδικής” (Galano Metaggitsiou Chalkidikis)

2. Država članica ili treća zemlja

Grčka

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5. Ulja i masnoće (maslac, margarin, ulje itd.)

3.2. Opis proizvoda na koji se odnosi naziv iz točke 1.

Ekstra djevičansko maslinovo ulje „Galano Metaggitsiou Chalkidikis” proizvodi se od plodova masline sorte strongilolia (galani, prasinolia) s najmanjim udjelom od 90 % i od plodova masline sorte chondrolia chalkidikis s najvećim udjelom od 10 %.

Fizičko-kemijska i organoleptička svojstva maslinovog ulja „Galano Metaggitsiou Chalkidikis” jesu sljedeća:

kiselost: najviše 0,60

peroksidni broj: najviše 15

K232: najviše 2,35

K270: najviše 0,18

vosak: najviše 110 mg/kg

udio nezasićenih masnih kiselina: najmanje 84 %

udio oleinske kiseline: najmanje 73 %

linolenska kiselina: < 1,0 %

linolna kiselina: < 11 %

Boja: zelena sa žutim do zlatnožutim nijansama; mutna u trenutku ekstrakcije, postupno se pročišćuje i postaje potpuno bistra.

Organoleptička svojstva:

Deskriptor Prosječna vrijednost Nedostatci 0 Prosječna vrijednost voćnog svojstva > 3 Prosječna vrijednost pikantnog svojstva > 3 Prosječna vrijednost gorkog svojstva < 2,5

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Uzgoj maslina i postupci ekstrakcije ekstra djevičanskog maslinovog ulja „Galano Metaggitsiou Chalkidikis” provode se isključivo unutar određenog zemljopisnog područja.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Maslinovo ulje „Galano Metaggitsiou Chalkidikis” puni se u boce unutar područja kako bi se izbjegla opasnost od kvarenja proizvoda i gubitka njegovih posebnih svojstava tijekom prijevoza u rasutom stanju.

Poduzimaju se posebne mjere kako bi se izbjeglo kvarenje proizvoda:

1. proizvod se najprije skladišti u cisternama od nehrđajućeg čelika s brojčanim oznakama, u skladištima proizvođača koji su svjesni učinaka kisika i svjetla na ulje tijekom skladištenja;

2. cisterne se zapečaćuju voštanim pečatom s oznakom „κυανούν” (plavo) i ponovno se zapečaćuju ako ih se potpuno ne isprazni kako bi se osigurala kontrola proizvoda;

3. proizvod se ne može pretakati ni prevoziti u rasutom stanju izvan određenog zemljopisnog područja proizvodnje kako bi se što je više moguće smanjio dodir masne tvari s kisikom na dodirnoj površini između zraka i ulja, tijekom prijevoza u cisterni, kao i tijekom pakiranja;

4. zabranjeno je prevoziti proizvod izvan određenog zemljopisnog područja proizvodnje u prozirnim cisternama ili spremnicima kako bi se izbjeglo izravno izlaganje sunčevoj svjetlosti koja bi mogla izazvati fotooksidaciju;

5. boce se zapečaćuju voštanim pečatom, čiji se sastav mijenja sa svakom serijom (omjer sastojaka voštanog pečata, način pečaćenja spremnika) kako bi se potpuno izbjegao rizik od krivotvorina (pojačana kontrola) te kako bi se zajamčila sljedivost proizvoda.

Proizvod se pakira u neprozirne spremnike od stakla, metala ili keramike za prehrambenu namjenu, ili od bilo kojeg drugog inertnog materijala pod uvjetom da ne utječe na sadržaj te da ispunjuje trgovinske i/ili zakonom propisane zahtjeve zemlje u kojoj se stavlja na tržište.

3.6. Posebna pravila za označivanje proizvoda na koji se odnosi registrirani naziv

U označivanju se moraju poštovati zahtjevi europskog zakonodavstva i etiketa mora sadržavati jedan od dvaju logotipa prikazanih u nastavku:

Na boci se mora nalaziti i kôd proizvođača, a svaka boca ima brojčanu oznaku kako bi potrošač dobio preciznije i određenije informacije.

4. Sažeta definicija zemljopisnog područja

Zemljopisno područje proizvodnje ekstra djevičanskog maslinovog ulja „Galano Metaggitsiou Chalkidikis” ograničuje se na Metaggitsi, dio općine Sithonia.

5. Povezanost sa zemljopisnim područjem

5.1. Posebnosti zemljopisnog područja

Posebnosti zemljopisnog područja proizlaze iz činjenice da je ono na zapadu omeđeno rijekom, na istoku morem, a na sjeveru i jugu brežuljcima.

U pogledu reljefa, veći dio područja (1 820 ha) uglavnom čine padine nagiba od 1 do 15 % i okružen je strmijim padinama čiji nagib može biti veći od 60 %. Osim toga, veći je dio područja uzgoja okružen brežuljcima raspoređenima tako da tvore zatvoreni bazen koji štiti od istočnih vjetrova koji donose kišu i ujedno održava niske temperature: prosječna temperatura zabilježena tijekom najhladnijeg mjeseca iznosi 2,5 °C, a tijekom najtoplijeg 22,5 °C. Na području ima i ranih mrazova koji ponajprije nastaju zbog utjecaja klime i reljefa.

Na području prevladava mediteranska klima. Međutim, prisutna su i svojstva kontinentalne klime s mediteranskim utjecajima, a padaline nisu obilne: prosječna godišnja količina padalina iznosi od 505 mm na malim nadmorskim visinama do 662 mm na većim nadmorskim visinama. Razdoblje od lipnja do rujna smatra se najsušnijim (od 119 mm do 169 mm), uz najoskudnije padaline u rujnu (od 20 do 29 mm). Maslinici područja Metaggitsi Chalkidikis zasađeni su na paleozojskim tlima područja Vertiskos, sastavljenima od gnajsa s tinjcem i biotitom, granita, listovca, kvarcita, diorita i feldspata; tla su umjereno kisela s niskim pH-vrijednostima (5 i 6), dok maslinici poluotoka Halkidike rastu na lužnatim vapnenačkim tlima s pH-vrijednostima ≥ 7. S mehaničkog gledišta, tla se odlikuju laganom do srednje teškom teksturom i visokim udjelom vlage, dobro su prozračena, relativno propusna, omogućuju dobro filtriranje i lako kruženje vode i otopina, te su bogata fosforom.

Usto, maslinici područja Metaggitsi Chalkidikis sastoje se od najmanje 90 % sorte strongilolia (galani, prasinolia), koja je vrlo raširena na određenom zemljopisnom području zbog njegovih posebnih pedoklimatskih uvjeta, i od najviše 10 % sorte chondrolia chalkidikis. Dominantna zastupljenost te sorte na određenom zemljopisnom području proizlazi iz mikroklime i djelovanja čovjeka, koji je, u pravom smislu riječi, oblikovao oranice na području otklanjajući problem kiselosti tla uporabom zelenih i organskih gnojiva te problem neravnina na zemljištu ručnim kopanjem.

Sorta strongilolia daje krupne plodove. Masline su okruglog do ovalnog oblika, nemaju vršak u obliku bradavice i dozrijevaju u studenome. Berba je rana i počinje čim je plod zeleno-ljubičast, provodi se hladno prešanje i temperatura miješanja nije veća od 27 °C. Masa iznosi od 2,6 do 7,5 g (prosječno 4,6 g), a sadržaj ulja iznosi 16 %. Od te se sorte proizvode i stolne masline i maslinovo ulje, a ističe se po plodovima i lišću.

Sorta chondrolia chalkidikis daje krupan plod i odnos usplođa i koštice iznosi 7–10:1. Od te se sorte proizvode i stolne masline i maslinovo ulje, a ističe se po plodovima i lišću.

5.2. Posebnosti proizvoda

Maslinovo ulje „Galano Metaggitsiou Chalkidikis” odlikuje se sljedećim svojstvima:

— najmanje 90 % ulja proizvodi se od sorte strongilolia (galani, prasinolia)

— visok sadržaj oleinske kiseline, s najmanjim udjelom od 73 %

— nezasićene masne kiseline (udio od najmanje 84 %) prevladavaju u odnosu na zasićene masne kiseline

— nizak sadržaj linolenske kiseline (udio manji od 1,0 %) i linolne kiseline (udio manji od 11 %)

— umjereno voćno svojstvo, s prosječnom vrijednosti > 3, prosječna vrijednost pikantnog svojstva > 3 i prosječna vrijednost gorkog svojstva < 2,5. Maslinovo ulje „Galano Metaggitsiou Chalkidikis” može se smatrati blagim uljem, s obzirom na to da vrijednost gorčine obično iznosi < 2.

Osim toga, maslinovo ulje „Galano Metaggitsiou Chalkidikis” proizvodi se od maslina koje se rano beru, počevši od listopada, kada je plod zeleno-ljubičast, i koje se hladno prešaju, a temperatura miješanja nije veća od 27 °C.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Maslinovo ulje „Galano Metaggitsiou Chalkidikis” odlikuje se prisutnošću sorte strongilolia (galani ili prasinolia), koja se uzgaja u komercijalne svrhe gotovo isključivo na zemljopisnom području. Ta je sorta dobro zastupljena na području i čini praktično cijeli kapital maslina, odnosno 90 % cijele maslinarske proizvodnje. Raširenost te sorte na određenom zemljopisnom području proizlazi iz mikroklime (suša, suho vrijeme, rani mrazovi, niske temperature, niske pH-vrijednosti tla, reljef) i iz djelovanja čovjeka, koji je, u pravom smislu riječi, oblikovao obradive površine na području otklanjajući problem kiselosti tla uporabom zelenih i organskih gnojiva te problem neravnina na zemljištu ručnim kopanjem. Ti pedoklimatski uvjeti uzrokuju veću koncentraciju oleinske kiseline, čija vrijednost doseže 73 %, i manju koncentraciju linolenske kiseline (manju od 1,0 %) te linolne kiseline (manju od 11 %) pa se maslinovo ulje „Galano Metaggitsiou Chalkidikis” odlikuje većom oksidativnom stabilnošću.

Nadalje, pozitivna svojstva maslinovog ulja „Galano Metaggitsiou Chalkidikis” proizlaze iz visokog sadržaja fosfora u tlu. Osim toga, ekstra djevičansko maslinovo ulje „Galano Metaggitsiou Chalkidikis” odlikuje se svježim mirisom, voćnom aromom masline koja je jasno naglašena i koja nastaje zbog male količine padalina, čime se objašnjava uravnoteženost mirisa. Ranom berbom maslinovo ulje razvija intenzivnu aromu, a metodom (hladnog) prešanja maslinovog ulja ne uništavaju se niti se mijenjaju aromatski spojevi.

Upućivanje na objavu specifikacije

(članak 6. stavak 1. drugi podstavak ove Uredbe)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) SL L 343, 14.12.2012., str. 1.